Baeti ba kopilwe go tshepha thapelo
Moruti wa kereke ya Lentswe la ga Dafita kwa Kanye, Rre Motlasuping Mponang, o kopile baeti segolo jang bakgweetsi go tlhokomologa nnotagi, go dirisanya sentle mo ditseleng le go ipaya fa pele ga Modimo pele ga ba tsaya leeto ka malatsi a paseka. O buile jalo mo potsolosong kwa Kanye bosheng. A re mongwe le mongwe o tshwanetse go itse fa konokono ya malatsi a paseka e le go rapela, eseng go ijesa monate o go le gantsi o felang ka botlhoko gongwe o gapile matshelo a bangwe. A re bakgweetsi le baeti ba kope Modimo go ba sireletsa fa ba tsaya leeto gore a thibose dikgoreletsi tsotlhe mo ditseleng mme gape a ba kopa go leboga fa ba sena go goroga. Moruti Mponang o bile a kopa batsadi go kopa bana ba bone go etela dikereke ka malatsi a paseka go ipaya fa pele ga Modimo gore o ba sokolole, o ba tlogedise mekgwa e e duleng mo tseleng. O file sekai ka banana ba ba bonwang mo marekisetsong a bojalwa mme a ba kopa gore ba tlogele dinotagi, ba inaakanye le dingwe di sele tse di ka ba ntshang bodutu ka go ba solegela molemo. Moruti a re seo se ka fokotsa metsamao mengwe ya bone e e sa tlhokafaleng, e gole gantsi e ka tsenyang matshelo a bone mo diphatseng. Mongwe wa ba tsamaya- ka- dinao, Rre Peter Mheetwa, ene o tshwentswe ke gore batho segolo thata banana, ba tlhoka go iketla, segolo thata ka malatsi a boitapoloso, selo se a reng se felela se ba bakela dikotsi a tlhalosa fa bontsi jwa bone ba abo ba le mo maibing a dinotagi. A re fa dipatlisiso di ka dirwa go ka fitlhelwa bontsi jwa dikotsi di bakwa ke bakgweetsi ba ba kgweetsang ba nole. Rre Mheetwa a wetsa ka go kopa ba sepodise go ema ka dinao go baya seemo seo leitlho. BOKHUTLO